Nulis skripsi nganggo basa Jawa saora-orane bisa nglelantih kaprigelan basa Jawa tumrap mahasiswa jurusan pamulangan basa Jawa. Mahasiswa saliyane otomatis bisa nglelantih kagunane basa, uga bisa praktik ngudhal paramasastra kanthi genep lan trep. Prakara-prakara basa sing rumpil bisa dimangerteni kanthi bimbingane para dosen. Kanthi kaprigelan iki yen wis dadi sarjana basa Jawa ora nguciwani menawa ambyur ing madyaning bebrayan, sing dadi guru uga kompetitif, sing dadi wong tuwa uga bisa paring tuladha putra-putrane. Aja nganti ana sarjana basa Jawa sing ora bisa nganggo basa Jawa kanthi luwes. Yen nganti ana ngisin-isini tenan.